Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για την αναστολή ορισμένων γεωργικών παραχωρήσεων για την Τουρκία και την κατάργηση του κανονισμού (ΕΚ) αριθ. 1506/98

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σκοπός της παρούσας πρότασης κανονισμού είναι να ενισχύσει την αντίδραση της Ευρωπαϊκής Κοινότητας στα εμπόδια επί των εισαγωγών τα οποία επέβαλε η Τουρκία για τα γεωργικά προϊόντα.

Το 1996, η Τουρκία απαγόρευσε όλες τις εισαγωγές ζώντων βοοειδών και επέβαλε περιορισμούς στις εισαγωγές βοείου κρέατος. Η Επιτροπή φρονεί ότι τα μέτρα αυτά είναι αδικαιολόγητα και ότι αντιπροσωπεύουν ένα εμπόδιο μη δασμολογικού χαρακτήρα για το εμπόριο, το οποίο έχει αρνητικό οικονομικό αντίκτυπο στις εξαγωγές μας. Επιπλέον, η Κοινότητα δεν δύναται να επωφεληθεί από τις παραχωρήσεις που χορηγήθηκαν σ'αυτήν από την Τουρκία στο πλαίσιο της απόφασης σύνδεσης του Συμβουλίου 1/98.

Η πρώτη αντίδραση της Κοινότητας ήταν να αναστείλει, τον Ιούλιο του 1998, ορισμένες παραχωρήσεις που είχαν χορηγηθεί στην Τουρκία. Ωστόσο, οι αναστολές αυτές είχαν περιορισμένο αντίκτυπο στο εμπόριο, μικρότερο από τις επιπτώσεις που είχαν στο εμπόριο τα τουρκικά μέτρα.

Έκτοτε και παρά τα αλλεπάλληλα αιτήματα της Κοινότητας, η Τουρκία δεν έκανε κανένα βήμα για να βελτιώσει την κατάσταση.

Ως εκ τούτου, προτείνεται να αντισταθμιστούν τα εμπόδια της Τουρκίας επί των εισαγωγών με την αντικατάσταση της υφιστάμενης σειράς αναστολών από την αναστολή των δασμολογικών παραχωρήσεων για ορισμένα αγγούρια, μεταποιημένες τομάτες και καπνό.

Αυτά τα νέα μέτρα, σκοπός των οποίων είναι να προστατεύσουν τα εμπορικά συμφέροντα της Κοινότητας, θα καταργηθούν από την Επιτροπή όταν η Τουρκία άρει τα εμπόδια που έχει επιβάλει στις προτιμησιακές κοινοτικές εξαγωγές.

Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για την αναστολή ορισμένων γεωργικών παραχωρήσεων για την Τουρκία και την κατάργηση του κανονισμού (ΕΚ) αριθ. 1506/98

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας:

(1) ότι, δυνάμει της συμφωνίας σύνδεσης μεταξύ της Ευρωπαϊκής Οικονομικής Κοινότητας και της Τουρκίας (1), η οποία στο εξής καλείται "η συμφωνία", είχαν χορηγηθεί σ'αυτή τη χώρα παραχωρήσεις για ορισμένα γεωργικά προϊόντα*

(1) ΕΕ 217, της 29.12.1964, σ. 3687/64.

(2) ότι η απόφαση αριθ. 1/98 της σύνθεσης ΕΚ-Τουρκία του Συμβουλίου της 25ης Φεβρουαρίου 1998 περί του καθεστώτος εμπορίας γεωργικών προϊόντων (2) προβλέπει τη βελτίωση και παγιοποίηση των εμπορικών προτιμήσεων για τις εισαγωγές στην Κοινότητα γεωργικών προϊόντων καταγωγής Τουρκίας και θεσπίζει μία σειρά προτιμησιακών παραχωρήσεων για τις κοινοτικές εξαγωγές κρέατος και ζωντανών ζώων στην Τουρκία*

(2) ΕΕ L 86, της 20.3.1998, σ. 1.

(3) ότι, από το 1996, η Τουρκία εφαρμόζει απαγόρευση των εισαγωγών ζώντων ζώων του βοείου είδους (κωδικός ΣΟ 0102) και περιορισμούς στις εισαγωγές βοείου κρέατος (κωδικοί ΣΟ 0201-0202)* ότι, τα μέτρα αυτά, ως ποσοτικά μέτρα δεν είναι συμβατά με τη συμφωνία και παρεμποδίζουν την Κοινότητα να απολαύει των παραχωρήσεων που της αναλογούν στο πλαίσιο της απόφασης αριθ. 1/98*

(4) ότι, για να αντισταθμίσει την κατάσταση με τη λήψη ισοδυνάμων μέτρων, τον Ιούλιο του 1998, η Κοινότητα είχε ήδη αναστείλει ορισμένες παραχωρήσεις για την Τουρκία με τον κανονισμό (ΕΚ) αριθ. 1506/98 της 13ης Ιουλίου 1998 για τη θέσπιση παραχώρησης υπέρ της Τουρκίας, υπό μορφή κοινοτικής δασμολογικής ποσόστωσης για το 1998, όσον αφορά τα φουντούκια, και την αναστολή ορισμένων παραχωρήσεων (3)*

(3) ΕΕ L 200, της 16.7.1998, σ. 1.

(5) ότι, παρά τις επανειλημμένες συνομιλίες μεταξύ της Κοινότητας και της Τουρκίας, οι ποσοτικοί περιορισμοί ισχύουν ακόμη* ότι, για να προστατευθούν τα εμπορικά συμφέροντα της Κοινότητας, η κατάσταση πρέπει να αντισταθμιστεί με τη λήψη, εκ μέρους της Κοινότητας, ενισχυμένων μέτρων* ότι, ως εκ τούτου, πρέπει να ανασταλούν το συντομότερο δυνατό οι παραχωρήσεις που καθορίζονται στο παράρτημα του παρόντος κανονισμού*

(6) ότι πρέπει να καταργηθεί ο κανονισμός (ΕΚ) αριθ. 1506/98 του Συμβουλίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

’Aρθρο 1

Αναστέλλονται οι δασμολογικές παραχωρήσεις που καθορίζονται στο παράρτημα του παρόντος κανονισμού.

’Aρθρο 2

Σύμφωνα με τη διαδικασία που θεσπίζεται στο άρθρο 29 του κανονισμού (ΕΚ) αριθ. 2200/96 της 28ης Οκτωβρίου 1996 για την κοινή οργάνωση των αγορών στον τομέα των οπωροκηπευτικών (4) ή, ανάλογα με την περίπτωση, στα αντίστοιχα άρθρα των άλλων κανονισμών για την κοινή οργάνωση αγορών των γεωργικών προϊόντων, ή στα άρθρα 6 και 7 του κανονισμού (ΕΚ) αριθ. 1981/94, η Επιτροπή θα καταργήσει τα μέτρα που αναφέρονται στο άρθρο 1, μόλις η Τουρκία άρει τα εμπόδια που έχει επιβάλει στις προτιμησιακές εξαγωγές από την Κοινότητα.

(4) ΕΕ L 297, της 21.11.1996, σ. 1.

’Aρθρο 3

Καταργείται ο κανονισμός (ΕΚ) αριθ. 1506/98.

’Aρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις

Για το Συμβούλιο

Ο Πρόεδρος

ΠΑΡΑΡΤΗΜΑ

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>